בס"ד
     חידושי הגאון  רבי צבי הירש (מהר"ץ)  חיות  – מסכת מועד קטן
   ערוך בידי הרב משה חיים הר-נוי , רב קהילתי שכונת  אם המושבות פתח תקווה
א. הסבר רחב לכל דיבור המתחיל שכתב רבינו.
ב. דבר משה- הגהות ותוספות  ממני הק' משה חיים הר-נוי
                                          דף ב עמוד א
*כי יבעל בחור בתולה ומתרגמינן ארי כמה דמיתותב- רבינו קובע כלל כי אם מביאה הגמרא תרגום אונקלוס , הפתיחה ההיא "מתרגמינן" ואילו אם מביאים תרגום יונתן (נביאים) הפתיחה היא "כדמתרגם רב יוסף". ואילו כאן מקרה יוצא דופן שמביאה הגמרא תרגום יונתן ופותחת במילה "ומתרגמינן" . רבינו מפנה לחריג נוסף במסכת ראש השנה (כב, ב) . הגמרא מוכיחה מן תרגום ספר שמואל שפירוש "להשיא משואות" = להדליק אש. וגם כאן השתמשה הגמרא במילה "כדמתרגמינן" למרות שמדובר בפסוק בנביא .והרוצה להאריך יעיין בספרו של רבינו אגרת בקורת עמ' 70 והלאה
*רש"י ד"ה משלהי , וה' מתחלף בח'- רבינו מפנה לריטב"א האומר שכיוון שה' וח' הן אותיות גרוניות לכן מתחלפות לפעמים ומפנה לירושלמי מסכת מעשר שני (פ"ה, ה"ב) האומר כי חכמים לא נמנעים מלהחליף אותיות אלו ולכן דרשו "קודש הלולים" כאילו כותב "קודש חילולים" כלומר קודם להוציא לחולין את נטע רבעי ורק אז לאוכלו. [
רבינו מבפנה גם לספר הערוך (ערך אב) המפנה לירושלמי שבת (פ"ז , ה"ב) האומר כי יש ל"ט אבות מלאכות כי כתוב לגבי שבת "אלה..." ובגימטריא אלה = 39 (אחרי שמחליפים את האות ה' באות ח' כנהוג פעמים רבות בחז"ל). 
                                     דף ב עמוד ב
*רב יוסף (מנכש משום מה מחייב) משום זורע- עין משפט ציין כי הרמב"ם בהלכות שבת (פ"ח, ה"ב) פוסק כרב יוסף. והמעיין יראה כי דווקא הרמב"ם בהלכה א' באותו פרק פסק כרבה שהמנכש חייב משום חורש (במשקה מים פסק הרמב"ם כרב יוסף שחייב משום זורע).
בכסף משנה ניסה לתרץ:  ואפשר שרבינו מפרש דתרי גווני מנכש הוו וההוא דמ"ק הוי משום זורע דהיינו שעוקר העשבים רעים והוא סבה שיצמחו ביותר העשבים הטובים והאי הוא דהוי תולדת זורע ומנכש דנקט רבינו הכא היינו שחופר בעיקרי האילנות האי הוא דהוי תולדת חורש.
רבינו מקשה על הכף משנה הרי בפירוש הוא כתב בהלכות כלאים (פ"א, ה"ג) שהרמב"ם פוסק כרבה ולא חילק בין שני סוגי מנכש...ומשאיר רבינו בצריך עיון גדול.
רבינו מוסיף קושיה, הרי קיי"ל בכל מקום (והוא מונה מקומות מספר כרשב"ם ב"ב לב, ב, יד מלאכי סימן תקצו ) הלכה כרבה מול רב יוסף ואם כן איך פסק הרמב"ם בפ"ח מהלכות שבת כרב יוסף לגבי מנכש?
                                      דף ג עמוד ב
*תוד"ה "יכול ילקה על התוספות " – תוספות שאלו מה ההו"א שילקה על תוספת שביעית והאי זו מצוות עשה "בחריש ובקציר תשבות"? והשיבו כי פירוש הפסוק הוא שהאדם יהיה אסור בכל מה שאסור בשביעית ולכן זה נחשב מצוות לא תעשה. 
רבינו מביא שתי דוגמאות נוספות דומות שבהן אומרים: "אהדריה לאיסורא קמא" ולא אומרים שזהו לאו הבא מכלל עשה: 
א. תוד"ה "השוחט"- ביצה יב, א- הגוזז פסולי המוקדשין לוקה. לכאורה זהו "לאו הבאה מכלל עשה" שהרי לומדים זאת מהמילה "תזבח", אלא כיוון שהחזירו הכתוב , למצבו הראשון החזירו כלומר לפני פסולו ושם הרי אסור לגזוז ממצוות לא תעשה
ב. תוד"ה "רבא" חולין צח,ב- לעניין טעם כעיקר בקודשים
לעומת זאת הריטב"א הביא כאן את גירסת רש"י "יכול ילקה מכת מרדות על התוספת" .רבינו מעיר כי ברש"י שלפנינו לא מופיעה המילה "מרדות". וכן תמה הרי ידוע כי מכת מרדות מכין את שתצא נפשו וכי הגיוני שעל תוספת שביעית ילקו עד שתצא נפשו? וממשיך רבינו להוכיח כי מכת מרדות מכים בזמן אמת על מנת להפריש מאיסור דרבנן (כגון מי שאוכל מצה בערב פסח (רמב"ם , הלכות חמץ ומצה פ"ו הלכה יב) אך לא שמענו כי מי שכבר עבר על איסור דרבנן כמו אצלינו שכבר עבר וחרש בתוספת שביעית, ילקו אותו מכת מרדות כלומר עד שתצא נפשו. והשאיר רבינו בצריך עיון גדול.

                                דף ה עמוד א
*הא מקמי שאתא יחזקאל מאן אמרה- הרמב"ן בהשגותיו לספר המצוות אומר כי כיוון שאין נביא רשאי לחדש לכן הגמרא שאלה כיצד יחזקאל חידש הלכות כהונה והתשובה הייתה כי יחזקאל כתב בכתובים את אשר עבר במסורה מסיני בעל פה. 
רבינו מפנה לתוד"ה "לא ניתנה פריעה"- תוספות מקשים אם לא נאמרה מצוות פריעה אלא יהושע בן נון חידש אותה , הרי זה סותר את הכלל אין נביא רשאי לחדש, ותשובת תוספות כמו בגמרא שלנו , מצוות פריעה נאמרה למשה מסיני והושע רק קבע אותה בכתוב.
רבינו מפנה גם לתוד"ה "תנוהו" (עבודה זרה נב, א) . הגמרא אומרת כי תקרובת עבודה זרה מחוברת לקרקע אסורה מפסוק בספר תהילים. ותוספות מסבירים גם כאן כי זו הלכה למשה מסיני ודוד המלך רק קבע אותה בכתוב. 
*לא יבוא אל מקדשי לשרתני- רבינו כותב כי כבר העירו לפניו שתיבת "לשרתני" לא מופיעה בפסוק בגירסה שלנו. הוא מביא דוגמאות נוספות: 
א. שבת נה, ב- הגמרא מנסה להוכיח שפנחס (בן עלי הכהן) לא חטא אלא רק חפני אחיו. ושואלת הגמרא הרי כתוב "מעבירם " (בלשון רבים) ועונה הגמרא כי הכתיב הוא "מעברם" (לשון יחיד). רש"י מעיר כי בספרים הכי מדוייקים כתוב עם האות י'. 
גם תוספות במקום כותבים אותו הדבר ומביאים דוגמא דומה מהירושלמי (סוטה פ"א , ה"ח)
וכן מצינו בירושלמי בשמשון והוא שפט את ישראל ארבעים שנה מלמד שהיו פלשתים יראים ממנו כ' שנה אחר מותו כמו בחייו ובכל ספרים שלנו כתיב כ' שנה
ב. עירובין יח,ב: הגמרא מביאה פסוק "וילך אלקנה אחרי אשתו" , ואין פסוק כזה בספר שמואל [footnoteRef:1] [1:  דבר משה- גם החכמת שלמה (המהרש"ל) הזכיר שזה שיבוש כבר מסכת ברכות סא, א. וניסה לתרץ כי אלקנה היה הבעל בסיפור פילגש בגבעה ושם באמת כתוב "ויקם אישה וילך אחריה". אבל החכמת שלמה לא מקבל שאלקנה חי באותה תקופה של פילגש בגבעה. ז] 

ג. זבחים קיח, ב: מצוטט פסוק שלא קיים בתנ"ך שלנו: "ולו תאנת שילה" (ורש"י אומר כי חיפש ולא מצא)
ד. זבחים קיט, ב: מצוטט פסק ששוב רש"י אומר שחיפש ולא מצא "ויהי כנוח הארון".
                                          דף ה עמוד ב
*שדה שמפטירין בה מתים- רש"י הסביר כי מדובר על שדה של "חילוף משמרות", אנשי העיר שהביאו את המת חוזרים לעירם ואנשי העיר שבה בית הקברות מקבלים במקום הזה את המת ומטפלים בקבורתו. רבינו מפנה לפירוש הר"ש במסכת אהלות (פ"יח , משנה ד) ושם הוא מסברי כי מפטירין= מספידין. וכן מוכח מירושלמי ברכות שם כתוב כי כאשר נפטר רבי אבין "אפטר עליה זעירא...". וכן הכריע הריטב"א. 
                                         דף ז עמוד ב
*ימי ספירו ולא ימי חלוטו- רבי יהודה אומר שרק בימי ספירו אסור בתשמיש המיטה אך בימי חלוטו מותר .  רבינו מפנה למשנה למלך (הלכות יו"ט , פ"ז ה"טז) הדן בהרחבה בהבדלים שבין ימי ספירו לימי חלוטו. 
וכן מפנה רבינו לשו"ת שאגת אריה סימן לג. השג"א מקשה הרי בגמרא בחולין כתוב שהייתה הו"א שעשה של טהרת המצורע ידחה אתה עשה של שילוח הקן מפני שמצורע מוחלט אסור בתשמיש המיטה ולטהר אותו זה עשה שכרוך בעשיית שלום בין איש לאשתו. לכאורה , הדבר סותר את דעת רבי יהודה שאמר שמצורע מוחלט מותר בתשמיש המיטה?
[bookmark: _GoBack]והשיב השאגת אריה כי למ"ד ימי ספירו ולא ימי חלוטו צריך לומר בגמרא בחולין שהיינו חושבים כי עשה שיש בו קום עשה (טהרת מצורע) ידחה עשה שאין בו קום עשה (שלח תשלח), ולכן היה צורך לחדש שלא כך הדברים ואין עשה דוחה עשה .

                                               דף ח עמוד א
*לא יעורר אדם על מתו שלושים יום קודם הרגל- רבינו מפנה לשו"ת בית אפרים (חלק יו"ד, סימן עח) המאריך בעניין. אחת מקושיותיו היא אם אכן כדברי שמואל זו ממש הלכה אם כן כיצד ספדו עם ישראל לשמואל הנביא והרי הוא נפטר בכ"ח אייר שזה בתוך שלושים יום לחג השבועות? בית אפרים השיב כי פטירתו של שמואל הנביא נחשב לאבילות דרבים ודומה הדבר להספד של חכם בפניו שמותר אפילו בחול המועד ובטלה ההלכה שאין מספידים שלושים יום קודם לרגל.
ואומר רבינו כי על פי זה אפשר לבאר את התוספתא (סוטה , פרק יא): 
ויספדוהו לו כל ישראל ויקברוהו בעירו ברמה. וכי איני יודע שרמה היא עירו. מלמד שספדו לו כל ישראל כדרך שספדוהו בעירו ברמה
כלומר, מסביר רבינו , כיוון שמדובר בשמואל הנביא הרי שכל הספד ברחבי הארץ נחשב כמו ההספד שעשו בביתו בפניו . 
                                           דף ט עמוד א
*כתיב פלס וכתיב אל תפלס , כאן במצווה שאפשר לעשותה על ידי אחרים- רבינו מפנה לשו"ת חכם צבי (סימן קו) מביא את ספקו של הרדב"ז:
מי שהיה חבוש בבית האסורין ונתנו לו רשות לצאת פע"א בשנה אין חוששין למצוה קלה או חמורה אלא כיון דקיי"ל אין מעבירין על המצות המצוה הראשונה שתבא לידו וא"א לעשותה בבית האסורין?
החכם צבי מכריע על פי הנאמר בגמרא שלנו , שאדם יקיים את המצווה הראשונה שבאה לידו ולא יעשה אומדן מהי מצווה קלה ומהי מצווה חמורה. רבינו תמה מדוע החכם צבי לא ציין שכך כתב רש"י במפורש (סוכה כה, ב) 
                                        דף ט עמוד ב
*דאפילו חפצי שמים לא ישוו בה- רבינו מפנה לירושלמי מסכת פאה (פרק א, הלכה א) : 
וחד אמר אפי' כל מצותיה של תורה אינן שוות לדבר א' מן התורה
וכן מפנה רבינו לרמב"ם במורה נבוכים (פרק ג, פרק נד) העוסק בנושא של חפציך וחפצתי שמים
*במצווה שאפשר לעשותה על ידי אחרים- רבינו מפנה לשני מקורות בירושלמי (פסחים פ"ג, ה"ז וחגיגה פ"א , ה"ז) שם מוזכר שתלמוד קודם למעשה רק אם יש מי שיעשה המצווה אך אם אין, מעשה קודם כמסקנת הגמרא שלנו. 
ואת הגמרא ירושלמי, פסק הטור יו"ד סימן שס"א. וכן מובא בתחילת מסכת מגילה "מבטלין תלמוד תורה למקרא מגילה". 
                                     דף יא עמוד א
*לטעון גופא ולא לטעון פוריא- הגמרא אומרת כי מי שאכל כוורא, תחלי וחלבא שלא ילך לישון אחריהם אלא יצא להליכה. רבינו מעיר כי דווקא אחרי אכילת השלושה הללו בריא ללכת אך אחרי מאכלים אחרים כתב הרמב"ם (הלכות דעות, פ"ג , ה"ד) לא ללכת. 
דבר נוסף מציין רבינו כי הערוך מסביר אחרת את מאמר הגמרא , לדעתו בריא לגוף לאכול את הדברים הללו (לטעון גופא) אך זה מרבה את הזרע ולכן לא בריא לפוריא (למיטה).
וכן רבינו מפנה לתוספות הכותבים כי הרפואות השתנו מימות הגמרא . רבינו מציין כי בגישה זו תומך גם המגן אברהם (או"ח, קעג, ס"ק א):
ואפשר דבזמן הזה אין סכנה כ"כ דחזינן כמה דברים המוזכרים בגמ' שהם סכנה לרוח רעה ושאר דברים והאידנא אינו מזיק דנשתנו הטבעיות וגם הכל לפי טבע הארצות 
                                          דף יב עמוד ב
*אבא בשלניא- רש"י פירש שם מקום . רבינו מפנה לערוך הגורס "אבא כשלניא" (יער שנכשלים בו אנשים). רבינו מציין כי לשון הגמרא מתאימה לגירסת רש"י.
                                       דף יג עמוד א
*לדידיה קנסו רבנן לבריה לא קנסו רבנן- רבינו מפנה לנודע ביהודה (מהדורא קמא, או"ח סימן כ) התמה מדוע לא שאלו את אותה שאלה לגבי חמץ בפסח. הרי גם איסור חמץ שעבר עליו הפסח הוא מדין קנס ואם כן יש לשאול מה הדין במת העבריין האם קנסו לבנו ?
רבינו סובר כי יש לחלק בין חמץ שעבר עליו הפסח לבין עבודה בחול המועד. חמץ שעבר עליו הפסח החפצא הפך להיות איסור ואם כן במיתת הבעלים הוא לא יחזור להיות היתר וממילא ברור שהקנס ממשיך גם בימי בנו. לעומת זאת העושה מלאכה בחול המועד קונסים  את האדם , אבל בחפצא אינה אסורה מצד עצמה ולכן במיתת הבעלים לא קנסו לבנו. 
                                       דף יד עמוד א
*רש"י ד"ה "איזורו מוכיח עליו"- בספר הערוך מובא פירושו של רש"י למפשט הזה  מילה במילה בשם "רבני מגנצא". מכאן מוכיח רבינו כי רש"י השתמש פעמים רבות בספר הערוך בלי להזכיר את שמו למעט פעם אחת במסכת שבת ד"ה "האוכל אוכל ראשון".
לאחר מכן רבינו מעלה השערה אחרת , אולי גם הערוך וגם רש"י השתמשו בספר שקדם להם הנקרא "רבני מגנצא"[footnoteRef:2]. [2:  דבר משה- תמיהני ומה עם "האומר דבר בשם אומרו מביא גאולה לעולם"?" ] 

                                     דף יד עמוד ב
*תוד"ה "עשה דיחיד"- תוספות כתבו כי עשה של שמחת הרגל הוא דרבנן. מקשה רבינו אם כך מדוע דנה הגמרא בשאלה :מצורע מהו שינהוג צרעתו ברגל?". הרי דיני מצורע הם עשה דאורייתא ואם שמחת הרגל מצווה דרבנן מה בכלל ההו"א שרבנן יבטלו מצוות עשה דאורייתא בקום עשה?
רבינו מתרץ כי שיטת התוספות (ברכות מז, ב ד"ה "עשה דרבים")  שעשה דרבים דרבנן מבטל עשה דאורייתא ומצוות שמחה ברגל היא עשה דרבים דרבנן.   
*תוד"ה "ממנעי משמחת יו"ט"- הגמרא אומרת שכיוון שבית דין שמוציאים להורג לא אוכלים באותו יום זו הוכחה שאין להוציא להורג במועד והרי יצטרכו לצום בחג  תוספות שואלים והרי בכל מקרה לא יכולים להוציא להורג בחול המועד   מאחר שזו מלאכה? ותירצו תוספות (בתירוץ השני)  כי כיוון שזו מצווה , נקרא הדבר צורך המועד
רבינו מקשה מגמ' בפסחים האומרת כי אין לבער חמץ ביום טוב ראשון של פסח כי זו הבערה שלא לצורך. אם אכן מותר ביעור ביום טוב לצורך מצווה (כמו שתירצו תוספות לעיל בעניין הוצאת להורג ביום טוב) אז מדוע אסור לבער את החמץ, הרי גם תשביתו זה מצווה?
ומספר רבינו כי גיסו הוסיף קושיה מדוע אין מבערים קודשים שעבר זמנן ביום טוב הרי זו גם מצווה ?
רבינו מתרץ כי יתכן ויש הבדל בין ימי חול המועד לחג עצמו. בימי חול המועד הקלו וכל דבר של מצווה נחשב צורך (כמו דבר האבד). אך בחג החמור יותר  גם דבר מצווה יהיה אסור אלא אם כן נסמוך על הכלל "מתוך שהותרה הבערה לצורך , הותרה נמי שלא לצורך".
חילוק מעין זה מופיע במגן אברהם (או"ח , שלט, ג)
                                    דף טו עמוד א
*ללמדך שכל המתנדה...- רבינו מעיר כי המשפט הזה לא שייך לסוגיה שלנו והובא בדרך אגב . ומקומו הוא במשנה במסכת עדויות (פ"ה) שם מסופר על נידוי של אליעזר בן חנוך שזלזל בנטילת ידיים ומת בנידויו.

                                    דף טו עמוד ב
*כל אותם שנים ...- הגמרא אומרת שכל השנים שהיו ישראל מנודים (נזופים) במדבר היו מקריבים קורבנות ומכאן שמנודה יכול לשלח קורבנות לבית המקדש. רבינו מקשה מגמרא מסכת חגיגה (ו,א) המביאה פסוק המוכיח שבני ישראל לא הקריבו במדבר קורבנות ורש"י ציין כי זאת מאחר שהיו נזופים. רבינו משאיר בצריך עיון גדול ...(ומפנה לפירוש טורי אבן במסכת חגיגה)
                                   דף טז עמוד ב
*רש"י ד"ה "יחרם כל רכושו"- הגמרא מוכיחה שמי שמוחרם בית הדין מחרים גם את רכושו מהפסוק בספר עזרא. רש"י מציין כי מכאן למדה הגמרא בכל מקום שהפקר בית דין הוא הפקר.
רבינו מקשה הרי בשני המקומות שאומרת הגמרא "הפקר בית דין היה הפקר" (יבמות פט,ב וגיטין לו ע"ב) מובאים [footnoteRef:3]שני פסוקים להוכיח את זה , ומדוע נקט רש"י כאן רק בפסוק הראשון ולא הזכיר את השני? [3:  הפקר ב"ד היה הפקר, דאמר ר' יצחק: מנין שהפקר ב"ד היה הפקר? שנא': כל אשר לא יבא לשלשת הימים בעצת השרים והזקנים יחרם כל רכושו והוא יבדל מקהל הגולה. ר' אלעזר אמר, מהכא: אלה הנחלות אשר נחלו אלעזר הכהן ויהושע בן נון וראשי האבות למטות בני ישראל] 

רבינו מתרץ כי מפסוק הראשון משמע שיש כוח ביד בית דין להפקיר את רכושו של המוחרם אבל אין להם כח להנחיל (להקנות) את הרכוש המוחרם לאדם אחר. הפסוק השני , מדבר על חלוקת הנחלות בידי אלעזר הכהן וראשי האבות ומכאן נלמד כי יש כח ביד בית הדין לא רק להחרים אלא גם להקנות את הרכוש המוחרם למי שירצו. ולכן אין מחלוקת בין האמוראים אלא יש שני שלבים בהחרמת רכוש על ידי בית הדין. וכן כתב בשו"ת שער אפרים (סימן סא) החולק על דעת הגאון מליסא הסובר שבית דין יכולים להחרים אך לא להקנות בשום מקרה [footnoteRef:4] [4:  דבר משה- הנושא שם הוא לולב הגזול לאחר יאוש שחכמים קבעו שקנאו הגזלן . לשיטת הגאון מליסא , אין כוח ביד חכמים אלא להפקיע בעלות מיד הבעלים אך לא להכניס לרשות הגזלן ולכן ביום הראשון לולב הגזול פסול דבעינן "לכם". אך לשיטת השער אפרים חכמים יכולים גם להכניס את הגזלה לרשות הגזלן ולכן הסיבה שלולב הגזול פסול היא "הקריבהו נא לפחתך". ] 

רבינו מפנה עוד לספר מחנה אפרים (הלכות זכיה , פרק ד) הסובר כי אין בית דין יכול לעשות את שתי הפעולות בחדא מחתא אלא צריך לעשות כל פעולה לבדה . 
*וראיתי דברי רש"י בעין יעקב משונים בהוספות רבות- רבינו מעיר כי אינו יכול להכריע האם גירסה אחרת הייתה לפני כותב "פירוש רש"י" בעין יעקב או שאלו הוספות שלו. 
                                             דף יז עמוד ב
*צורבא מרבנן עביד דיניה לנפשיה- רבינו מעיר כי נפסקה הלכה במסכת בבא קמא (כז, ב) כי כל אדם עביד דינא לנפשיה ולכן יש לומר שהחידוש כאן הוא שאפילו צורבא מרבנן מותר לו. רבינו מחזק דבריו מהריטב"א האומר שבדרך כלל תלמיד חכם צריך להזהר יותר במעשיו וכאן התירו לו לעשות דין לעצמו. 
*מאי דקמן דאתא ההוא סבא לבית המדרש- עקב מתיקות דברי רבינו , אעתיק את דבריו בשלמותם:
נ"ב הנה שם ר"ש בר נחמני. לא מצינו בשום מקום שיהיה נזכר בהלכות. רק במילי דאגדה בין שאר החכמים אשר התעסקו באגדה ואין להם זכר בהלכות. כמו ר' ברכיה רבי אבין הלוי ר' לוי וכדומה. ומכונים בירושלמי בשם רבנין דאגדתא. עיין ירושלמי פ"א דמעשרות דלמא מן רבנין דאגדתא שמיעא ליה אחינו המסו לבבינו פלגין לבבינו. ועיין ירושלמי יבמות פ' החולץ ופליגי על רבנן דאגדתא. דאמרו אין אשה מתעברת מביאה ראשונה. ואלו רבנן דאגדתא היו להם בכל עת בית ועד מיוחד. וזה ר"ש בר נחמני הראש מרבנן דאגדתא. איתרמי עתה לבית המדרש של רבנן דהלכתא. ותמהו רבנן ע"ז ואמרו דלא לחנם אירע מקרה זה שיבא לבית מדרשם:
                                          דף יח עמוד ב
*לא מבעיא לארס דלא עביד מצווה- הרמב"ם בפרק א' מהלכות אישות (הלכה ב) כותב שיש מצוות עשה לקדש אשה. רבינו מציין כי הכסף משנה כותב כי שאלו את רבי אברהם בן הרמב"ם הרי כאן כתוב בפירוש שאין מצווה לארס (לקדש) אשה? והשיב כי אביו התכוון לומר כי קידושין (אירוסין) זו תחילת המצווה שסיומה הוא הנישואין אך ודאי שאם אדם רק אירס אשה ולא נשאה, לא קיים מצווה. וכוונת הגמרא כאן במילים "לא עביד מצווה" שאירוסין לבדם אינם מצווה. [footnoteRef:5] [5:  דבר משה- החיד"א בספר חיים שאל (חלק ב, סימן מב, אות א) מביא הוכחה לדבריו של רבי אברהם בן הרמב"ם: 
ויש לי ההדיוט להביא ראיה לזה ממ"ש פ' בתרא דביצה דף ל"ו ע"ב אדתנן ואלו משום רשות לא דנין ולא מקדשין ופריך עלה בגמרא ולא מקדשין והא מצוה קעביד לא צריכא דאית ליה אשה ובני' ופירש"י ולא מקדשין והא מצוה קעביד כשנושא אשה לפרות ולרבות. והשתא תקשי שמעתתי אהדדי דבביצה פריך על לא מקדשין והא מצוה קעביד ואלו התם קאמר דליארס ליכא מצוה ומוכרח ללמד דמאי דקאמר במ"ק דלא עביד מצוה ליארס היינו דלא עביד מצוה בשלימות כנשואין דהיא מצוה שלימה. אמנם הארוסין גם הם נקראו בשם מצוה כמ"ש בביצה לפי שהתחלת מצוה הם וא"ש דברי הרמב"ם.] 

רבינו גם מציין כי בפסחים מט,א אכן מוגדרת סעודת אירוסין כסעודת מצווה. 
*רש"י ד"ה "שטרי בירורין"- רש"י הסביר כי מדובר בשטר שבית הדין כותב את החלטתו כל חלק (למשל בשדה) למי שייך. 
רבינו תמה על פירוש רש"י שהרי בגמרא עצמה יש שני פירושים מהו "שטר בירורין". בבבלי בבא מציעא (כ,ב) ובבא בתרא (קסח, א) מובאים שני פירושים:
א. שטר שבו כותבים את טענות הצדדים    ב. שטרי זבל"א (זה בורר לו אחד)
וכפירוש השני כתוב גם בירושלמי במסכת מועד קטן. וכן כתב הרמב"ם בפירוש המשנה.
רבינו משאיר את קושייתו בצריך עיון גדול[footnoteRef:6] [6:  דבר משה- הגרי"ש אלישיב זצ"ל מוסיף קושיה, הרי מה שרש"י פירש כבר כלול ב"גזרות בי"ד" שהוזכר קודם לכן במשנה.] 

*רש"י ד"ה "ואפילו בספר עזרא"- רש"י פירש: "ספר תורה של עזרא, ואני שמעתי עזרה בה', ופירושו: ספר מוגה היה בעזרה, שממנו היו מגיהים כל ספרי גולה.". 
רבינו מפנה לרמב"ם הלכות יו"ט (פרק ז' הלכה יג[footnoteRef:7]) ושם הרמב"ם גורס ספר "עזרה" וכן בהלכות ספר תורה (פרק ז , הלכה ב[footnoteRef:8]) כתוב "עזרה" . וכן כתוב במסכת סנהדרין ירושלמי (סוף פרק ב) . רבינו גם תמה על הכסף משנה ששאל מניין לרמב"ם שמגיהים את ספר המלך מספר העזרה? והרי זה ירושלמי מפורש.  [7:  דבר משה- יש טעות בדפוסים כי כתוב הלכה יב]  [8:  דבר משה- גם כאן טעות בפוס כי כתוב הלכה ג] 

נראה לי כי בסיום דברי רבינו יש טעות סופר . רבינו כתב כי בכל שלושת המקומות שציטט כתוב "עזרא" ולא היא, בכל שלושת המקומות כתוב דווקא "עזרה". 

                                                 דף כ עמוד א
*תוד"ה "מה חג שבעה"- תוספות מצטטים ירושלמי האומר שאין למדים מפסוקים המופיעים לפני מתן תורה. רבינו תמה על כך שהרי תוספות (ח,א ) דווקא הביא ירושלמי שמוכיח שאין מערבין שמחה בשמחה מדברי לבן "מלא שבע זאת ונתן לך גם את זאת". והרי לבן היה לפני מתן תורה?
רבינו מפנה לאחד מספריו (הוא לא כותב איזה) שם האריך בעניין. 
                                               דף כ עמוד ב
*רבי אחייה לחוד- רבינו מזכיר גמרא נוספת (ברכות סג, ב) שם מוזכר רבי אחייה כמי שהיה עם רבי חנינא בן אחי רבי יהושע בגולה .
                                               דף כה עמוד א
*מאי היה? שהיה כבר- הגמרא אומרת כי יחזקאל למרות היותו בחו"ל התנבא מאחר שזו הייתה נבואה חד פעמית (עפ"י הסבר רש"י). רבינו מעיר כי בספר הכוזרי (ח"ב, יד)  ההסבר הוא שנבואה שורה גם בחו"ל אם הנביא מתנבא על ארץ ישראל . 
*יומא חד אתהפיכו ליה רצועא דתפילי- הגמרא אומרת כי רב הונא התהפכה לו רצועת התפילין ויש ארבעים תעניות לכפר על כך. רבינו מפנה לבית יוסף (אורח חיים , סימן כז) המביא את המרדכי הסובר שהדברים אמורים בתפילין של ראש וגם בשל יש. עוד דן הבית יוסף בשאלה האם מי שהתהפכה לו רצועה צריך לצום כרב הונא מן הדין . למסקנה הוא מכריע שזו מידת חסידות [footnoteRef:9] [9:  דבר משה- יש לציין כי בשולחנו הטהור (או"ח כז, י) רבינו הזכיר כי צריך להזהר שלא תתהפך הרצועה גם בתפילין של יד אך לא הזכיר תענית למי שנתהפכה לו הרצועה אפילו של ראש. ] 

*רש"י ד"ה "לספר תורה" – הגמרא אומרת כי אדם העומד בעת יציאת נשמה צריך לקרוע כי זה כמו ספר תורה שנשרף. רש"י הסביר כי זה כיוון שהתורה וגם הנשמה נקראות "נר". 
רבינו מעיר כי רש"י במסכת שבת (קה, ב) אומר כי הסיבה לקריעה היא כי כל אדם בישראל מלא מצוות ולכן אדם שנפטר כספר תורה שנשרף. 
רבינו מפנה לשו"ת חכם צבי (סימן יז) הדן בשאלה האם מי ששמע על שריפת ספרי תורה צריך לקרוע. מסקנת החכם צבי היא שרק אם מדובר בספר תורה /תפילין שנשרפו בידי אדם ולא בשריפה בידי שמים ורק למי שעמד שם וראה את השריפה ולא למי ששמע מפי הרואה . הוכחתו היא מאדם שנפטר שהרי מי ששמע ממי שעמד בעת יציאת נשמה אינו חייב לקרוע . 
החכם צבי מוסיף שלדעת הרמב"ן[footnoteRef:10] כיוון שקריעה דרבנן , הרי שהלכה כדברי המקל באבל חל גם על דיני קריעה מדין ספק דרבנן. [10:  דבר משה- ט"ס בדפוסים וצריך להיות הרמב"ן ולא הרמב"ם] 

וכתב ביד מלאכי (סימן קפט) כי יש יוצאים מן הכלל בהלכות קריעה שמחמירים , אך באופן כללי אכן כדברי הרמב"ן מקילים.  רבינו שיער שלא ראה היד מלאכי את דברי החכם צבי.
*רש"י ד"ה אל עגלה חדשה אותה עגלה ששגרוהו פלשתים. ובאותה עגלה הביא דוד הארון לעיר דוד- רבינו מקשה קושיה עצומה , הרי הפסוק אומר בפירוש שבקעו את העגלה ואם כן ודאי שאת המשך המסע של הארון עשו בעגלה אחרת? וכן הקשה בתוספות בעין יעקב . 
רבינו מבאר כיצד לומדת הגמרא שאין מעבירים חכם שמת למיטה אחרת , מדין השבת הארון ע"י פלישתים. רבינו מצטט את דברי ה"יערות דבש" :
בלא"ה התעורר המהרש"א דאיך מביא ראיה מעשיות דוד. הרי עשה שלא כדין דהרי נאמר בכתף ישאו. ועי' סוטה לה ע"א. אכן מאין בא לדוד טעות זה אשר תינוקת של בית רבן יודעים אותו. היינו מפני עיקר הטעם שציותה תורה לשאת הארון בכתף. דהנה בכל כלי המשכן אף על גב שהיו קדושתן שונות זה מזה. קדושה חמורה מקדושה. מ"מ לא גרם ד"ז למחלוקת בין הנשיאים. מפני שהיו יכולים להתחלף כפעם בפעם. ועגלה אשר הוליכה יום אחד כלים אשר קדושתן קלה. הוליכה ביום מחר הכלים מקדושה חמורה. והתחלפו בכל יום המשאות על העגלות. בכדי שלא יתן מקום לבעל דין להתעורר מדנים. אולם הארון קודש אסור לשנות ממקום למקום וכבודו רק במטה ראשונה. וא"כ אם יתן אותו על עגלה אחת אסור לשנותו על עגלה אחרת ויבא לידי מחלוקת ומפ"ז ציותה תורה בכתף ישאו. ומזה צמח טעותו של דוד המלך מפני שסבר כיון שהוא מלך מחוייבים לחלוק לו כבוד. ולא יקנאו אותו. ומפ"ז הוליך הארון בעגלה. וא"כ מדטעה דוד מוכח הדין דאסור לשנות מפוריא רק כבודו במטה ראשונה וזה נחמד
וגם הטור הזכיר את ההלכה שחכם כבודו במטה הראשונה (יו"ד , סימן שנג)[footnoteRef:11] [11:  דבר משה- וכן פסק המחבר בסימן רנג , סעיף ג] 

                                          דף כז עמוד ב
* תוס' ד"ה בכליבה דאמרינן במדרש נטלו את הכרובים ונתנום בכליבה- רבינו מציין כיה מקור הוא מדרש מגילה איכה , פתיחה "בושנו כי שמענו חרפה".(איכה פתיחתא ט)
                                          דף כח עמוד א
*אפילו שאר הנשים סמוך למיתה קבורה- הבית יוסף מביא הוכחה לדברי הטור שגם נשים נספדות , משני מקורות בגמרא  בהם מסופר על הספד של נשים (מגילה כח, ב, ראש השנה כה, א ).
רבינו מקשה והרי למדנו בגמרא שלנו כי נשים צריך לסמוך כמה שאפשר את הקבורה למיתתן? והשאיר בצריך עיון. [footnoteRef:12] [12:  דבר משה- לגבי הגמרא במסכת ראש השנה נ"ל לתרץ כי הגמרא בעצמה אומרת שזה היה עניין חריג "לא מפני שראויה לכך, אלא כדי שידעו העם שלא קידשו בית דין את החדש"] 

*תוס' ד"ה מה פרה כדאמרינן במדרש משל לבן שפחה שטינף פלטירין. – רבינו מפנה למקור המדוייק : מדרש פ' חקת (במדבר רבה, פרשה י"ט ) ותנחומא פ' חקת (סימן כו).
* תוספות ד"ה מת בחמשים – התוספות הסבירו כי ימי שנותיו של אדם 70 שנים ועל העשרים הראשונות הוא לא נענש בידי שמים לכן נשארו 50 שנים. 
רבינו מפנה לשו"ת חכם צבי (סימן מט) המתלבט בשאלה האם באמת הקב"ה לא דן עד גיל עשרים או שאלו רק דברי אגדה. רבינו תמה עליו ומאחר שהרמב"ם בפירוש המשנה (סנהדרין פ"ז) כתב:  ומפי הקבלה למדנו שאין הקדוש ברוך הוא מעניש את החייב כרת רק אחר עשרים שנה
                                 דף כח עמוד ב
*רש"י ד"ה "מרעין חיבוליא"- רש"י כתב "האיסורין הם בבית". רבינו מברר את כוונתו. הוא מביא בשם רבו מהר"י זלמן מרגליות כי היה צריך להיות כתוב ברש"י "יסורין". ובמקום בבית היה אמור להיות כתוב "רבית". ועתה ברור כוונת רש"י אדם מת והיסורים שעבר הם הרבית על העוונות . 
ורבינו מציין בסוף דבריו:  שוב מצאתי כן בערוך ערך מת ב' וז"ל בסוף גמרא דמועד קטן מותא כי מותא ומרעין חיבולא פירוש המות של זה כמיתת כל אדם. אריכות חוליו תוספות כרבית על המלוה ע"ש הרי שכוון הגאון הנ"ל למטרת האמת:
 סיימתי את חיבורי זה, ביום פטירת הגאון המחבר רבי צבי הירש חיות  ב"ר מאיר זצ"ל (ל' תשרי ). 

 














